Heliogabalus

Heliogabalus alebo Elagabal, celým menom Varius Avitus Bassianus Heliogabalus (* cca 204 – † 222) bol rímsky cisár zo severovskej dynastie, ktorý vládol v rokoch 218 – 222. Heliogabalus bol po matke arabského a sýrskeho pôvodu, nepoznáme pôvod jeho otca Marcella, bol buď italského, sýrskeho, alebo gréckeho pôvodu. Je spolu s cisármi Caligulom a Caracallom jedným z troch rímskych cisárov, ktorí vstúpili do histórie pod svojou prezývkou.

Na trón sa dostal hlavne vďaka tomu, že bol prasynovcom Julie Domny, matky jeho predchodcu, cisára Caracalla. Na trón sa dostal potom, čo sa vojsko obrátilo proti cisárovi Macrinovi. Predtým pôsobil ako kňaz sýrskeho boha slnka. Zaradil sa medzi cisárov, ktorí vládli veľmi zle. Voči senátu sa správal veľmi arogantne a obmedzoval jeho právomoc. Do Ríma priniesol sýrske zvyky, ktoré sa priečili konzervatívnym Rimanom, a tak si znenávidel celý ľud.

Žil veľmi nerestným životom, pre ktorý ho nezniesli ani tí najzvrhlejší prétoriáni. Keď sa pokúsil dať zavraždiť svojho neskoršieho nástupcu, trinásťročného chlapca Alexandra Severa, ktorého najskôr po nástupe na trón adoptoval za svojho nástupcu, pohár trpezlivosti prétoriánov sa naplnil. Ubili ho na smrť spolu s jeho matkou a jeho telo hodili do Tiberu.

 Iné projekty 

Kategória:Narodenia v 204
Kategória:Úmrtia v 222
Kategória:Cisári starovekého Ríma
Kategória:Zavraždení vládcovia